Iltalehti kertoi tiistaina, että omistajilleen miljoonien eurojen osinkoja jakava Isojoen Konehalli (IKH) sai Business Finlandilta 100 000 euron korona-avustuksen.

Isojoen Konehalli Oy:n toimitusjohtaja Ilkka Alakortes vuonna 2010. Hanna Leppänen

Teknisen tukku- ja vähittäiskaupan perheyritys Isojoen Konehalli Oy on päättänyt palauttaa Business Finlandin myöntämän 100 000 euron kehittämisavustuksen. Yritys kertoo asiasta tiedotteessa.

Iltalehti kertoi tiistaina, että omistajilleen miljoonien eurojen osinkoja jakava Isojoen Konehalli (IKH) sai Business Finlandilta 100 000 euron korona-avustuksen.

Tilinpäätöstietojen mukaan työkalu- ja tarviketukkukauppaan erikoistuneella IKH:n kassassa on 18 miljoonaa euroa ja se omistaa rahoitusarvopapereita 25,8 miljoonalla eurolla. Lisäksi yhtiöllä on voitonjakokelpoisia varoja huimat 121,4 miljoonaa euroa.

Osinkoa on maksettu vuosina 2010–2019 yhteensä 53,8 miljoonaa euroa eli 5,4 miljoonaa euroa vuodessa (keskiarvo).

Isojoen Konehalli kertoo tiedotteessaan anoneensa Business Finlandin kehittämisrahoitusta ensimmäisten yritysten joukossa ja valintakriteerit täyttäen. Sitä haettiin asiakas- ja tavarantoimittajasuhteiden hallinnointijärjestelmän kehittämiseen koronaviruksesta aiheutuvan poikkeustilan vaikutusten vuoksi.

– Tuolloin oli ilmeistä, että koronaviruspandemia tulee vaikuttamaan voimakkaasti Isojoen Konehallin liiketoimintaan sekä tuotteiden tuonnin että vähittäiskaupan osalta – ja mahdollisesti jopa tyrehdyttämään koko liiketoiminnan, tiedotteessa perustellaan avustuksen hakemista.

Yrityksen varatoimitusjohtaja Matti Vainionpää vastasi Iltalehden kysymykseen siitä, mikä avustuksen palauttamiseen oli syynä ja mikä vaikutus julkisella keskustelulla oli ratkaisuun:

– Totta kai, kun siitä sellainen myrsky syntyi, niin vaikuttaahan sen meidän mielipiteisiin, mutta päätimme nyt tehdä tällaisen ratkaisun, että palautamme rahan ja jatkamme omin avuin projektin eteenpäin viemistä.

Eli toisin sanoen julkinen keskustelu oli syynä siihen, että päädyitte tähän ratkaisuun?

– Punnitsimme erilaisia vaihtoehtoja, ja tällainen ratkaisu on tehty, Vainionpää vastaa.

Yhdeksän suurmyymälää

Tiedotteen mukaan yrityksellä on yhdeksän omaa IKH-suurmyymälää sekä lisäksi 130 itsenäisen kauppiasyrittäjän jälleenmyyjäverkosto. Osa yrityksen yli 50 000:n eri tuotenimikkeen valikoimasta tuodaan Suomeen Euroopasta tai Aasiasta. Isojoen Konehallin liikevaihto viimeksi päättyneellä tilikaudella helmikuussa 2020 oli noin 128 miljoonaa euroa ja henkilökunnan määrä keskimäärin 252. Viennin osuus liikevaihdosta on noin 10 prosenttia.

– Isojoen Konehallille myönnetty kehittämisrahoitus olisi kattanut vain osan kehittämisprojektin kustannuksista. Yritys jatkaa projektia vahvistaakseen mahdollisuuksiaan toimia pandemian aikana ja sen jälkeen sekä turvaamaan jatkossakin sekä työntekijöidensä että kauppiasyrittäjien työpaikat Suomessa, tiedotteessa kerrotaan.